कक्राझार , 6 अक्टबरःसोलिफु बोसोर 2020 माइथायनि थांनाय 27 जानुवारी अक्टखालि जानानै थांनाय बर'फोरनि थामथि गोजोन गोरोबथा थामहिनबा बि टि आर गोरोबथानि बाहागोदारि एबा सागानगिरि महरै दुलाराय बर' फरायसा आफादया बे गोरोबथानि दफाफोरखौ आबुङै मावफुंनायखौ हास्थायबोबाय थादों आरो गोरोबथानि दफाफोरखौ फारि - फारियै आबुं मावफुंनो थाखाय सरकारखौ नारसिनबोबाय थादों आरो खावलायबोबाय थादों । बेबायदिनो आफादगिरि दिपेन बर'नि दैदेन्नायाव एबसुनि सा 5 सोद्रोमानि मोनसे थान्दै हान्जाया समबारखालि बि टि सि सेक्रेटारियेटआव बि टि सिनि प्रिन्सिपाल सेक्रेटारिखौ लोगो हमनानै बि टि आर गोरोबथानि दफाफोरखौ मावफुंनाय आयदानि सायाव गुवारै सावरायनाय जायो । बेजों लोगोसेनो गोरोबथानि दफाफोरखौ गोबाव खालाजासे बाङाइ समनि गेजेरावनो फारि - फारियै आबुङै आरो गेबेङै जेबो रोखोमनि गोरोन्थि खालामाजासे मावफुंजोबनो हास्थायनानै प्रिन्सिपाल सेक्रेटारिनो एबसुनि थान्दै हान्जाया गांसे गोसोखां बिलाइखौ प्रिन्सिपाल सेक्रेटारिजों सावरायखांनायनि उनाव एबसुनि आफादगिरि दिपेन बर'आ खौरांगिरिफोरजों मोगा - मोगि जानाय समाव फोरमायथिनाय बादिब्ला भारत सरकारआ बि टि आर गोरोबथा बायदियै दफाफोरखौ मावफुंनो बिथोन होनाय बादियै माखासे दफाफोरखौ मावफुंनायनि हाबाफारिया जागायबाय आरो सरकारनि बे हाबाफारि जागायनाया बरायथाव आरो गोजोनथाव । मिरु सरकार आरो आसाम सरकारनि बिथोन बादियै बि टि आर गोरोबथायाव मख'जानाय माखासे सोलोंथाय आरो दारिमिन फसंथानफोर गायसन्नो थाखाय हा हगारनो हास्थायनानै बि टि सि सोक्रेटारियेटनिफ्राय गुबुन गुबुन सार्केल अफिसफोराव लाइजाम दैथायहरनायनि खौरांखौ मोन्नो हादों । नाथाय बि टि सि सेक्रेटारियेटनिफ्राय गुबुन गुबुन सार्केल अफिसयाव दैथायहरनाय लाइजामआव मोनसे फसंथान एबा दारिमिन गायसन्नो थाखाय 80.100 बिघा हाखौल' हगारनायनि मख'नाय बाथ्राखौ नुनो मोन्दों । नाथाय बेखिनिल' हाया मोनसे फसंथान गायसन्नायनि थाखाय थोजासे नङा । बबेखानि मोनसे सोलोथाय फसंथान एबा दारिमिन गायसन्नो थाखाय खमैबो 1.000 निफ्राय 1.500 बिघा सिम हानि गोनांथि दं । अब्लासो गोरोबथानि दफायाव मख'जानाय फसंथानफोर गायसन्नाया आबुं महर मोनगोन आरो ओन्सोला जौगानायजों लोगोसे जायगानि थागिबि सुबुंफोरनि जिउ खां राहायावबो सोलायनाय फैगोन । बेनिखायनो गोरोबथानि जायखि - जाया दफाखौ मावफुंनायनि बिथिङाव गोरोबथायाव सागान होगिरि आफादफोर आरो दैदेनगिरिफोरजों सावरायनानै मावफुंनांगौनि गोनांथि दं । बेफोर आयदाफोरखौनो लानानै सरबारखालि बि टि सिनि प्रिन्सिपाल सेक्रेटारिजों गुवारै सावरायनाय जादों आरो गांसे गोसोखां बिलाइ गथायनाय जादों होन्नानै दुलाराय बर' फरायसा आफादनि आफादगिरि दिपेन बर'आ खौरांगिरिफोरनि सिगाडाव फोरमायथिबावो । 
एबसुनि थान्दै हान्जाया बि टि सिनि प्रिन्सिपाल सेक्रेटारिखौ लोगो हमदों